Imtella' Marzu 15, 2021 - Aġġornata 15 Ta' Marzu, 2021 8:29pm L-Awtorità Maltija tal-Konsumatur qalet li kważi l-konsumaturi kollha li rrikorrew għall-għajnuna tagħha, speċjalment b'rabta tat-titjiriet ikkanċellati, irċevew flushom lura. Fil-Jum Dinji tal-Konsumatur, id-direttur tal-Awtorità, Odette Vella, qalet li qed taħdem fuq linji gwida ġodda għal forom ta' reklamar ġdid fuq il-media soċjali li qed isir minn personalitajiet u l-hekk imsejħa influencers. L-imxija tal-COVID li sfrattat il-pjani ta' ħafna minħabba li kellhom iħassru s-safar, tiġijiet u kunċerti mħassra, is-sena li għaddiet ħalliet impatt fuq in-numru ta' ilmenti mill-konsumaturi lill-Awtorità Maltija tal-Konsumatur, l-MCCAA. Id-Direttur fi ħdan l-MCCAA, Odette Vella, qalet li s-sena l-oħra l-awtorita rreġistrat żieda ta' 32% fin-numru ta' ilmenti sottomessi pubbliku fuq is-sena ta' qabel. "Min dawn l-1,200 ilment, 40% minnhom ġew solvuti permezz ta' intervent tal-Awtorità, fejn iltaqa' ftehim amikevoli bejn iż-żewġ naħat. 25% tal-każi marru quddiem it-tribunal għat-talbiet tal-konsumaturi biex jiġu deċiżi minn dan it-tribunal u l-kumplament tal-każijiet jew ġew irtirati jew inkella ma kellhomx bażi legali." Is-Sinjura Vella qalet li fir-rigward tat-talbiet għall-għajnuna, speċjalment fir-rigward ta' titjiriet ikkanċellati, il-biċċa l-kbira tal-pubbliku rċieva flusu luru. "Iggwidajnihom kif jagħmlu lment mal-linja tal-ajru u fejn ma rnexxilhomx jikkomunikaw mal-linja tal-ajru, fetħu lment mal-uffiċċju tagħna u aħna tkellimna mal-linji tal-ajru konċernati u wasalna għal ftehim, fil-fatt il-maġġor parti assoluta ħadu l-flus tal-biljett tal-ajru li kienu xtraw u ma setgħux jużaw." Dwar reklamar fuq il-mezzi soċjali li jitwassal fil-forma ta' messaġġ minn individwi li jkollhom numru kbir ta' segwaċi, magħrufa bħala influencers, id-Direttur tal-Awtorità għall-Konsumatur qalet li ser tkun qed tippubblika linji gwida biex il-konsumatur ikun konxju meta min ikun qiegħed jagħti l-parir, ikun qiegħed jitħallas. Dawn il-linji gwida ser ikunu qegħdin jiggwidaw lil influencers, meta u kif għandhom jindikaw il-kontenut li jippostjaw u li jkollu element kummerċjali. Per eżempju meta jkunu mħallsa jew jingħataw biex jitkellmu dwar prodott jew servizz partikolari. Is-Sinjura Vella qalet li fil-jiem li ġejjin l-Awtorita ser tkun qiegħda tniedi konsultazzjoni pubblika dwar ir-reklamar minn personaltajiet lokali li huma influenti fuq is-social media, biex eventwalment, il-pubbliku jkun infurmat aħjar dwar il-messaġġi kummerċjali li jirċievi.